CELEX: C2006/022/30
Language: sk
Date: 2006-01-28 00:00:00
Title: Vec T-401/05: Žaloba podaná  2. novembra 2005  – Toth/Komisia

28.1.2006   
            
            
               SK
            
            
               Úradný vestník Európskej únie
            
            
               C 22/15
            
         Žaloba podaná 2. novembra 2005 – Toth/Komisia
   (Vec T-401/05)
   (2006/C 22/30)
   Jazyk konania: francúzština
   Účastníci konania
   
      Žalobca: Gergely Toth (Besozzo, Taliansko) (v zastúpení: S. Rodrigues a Y. Minatchy, avocat)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie z 20. júla 2005 zamietajúce sťažnosť žalobcu z 15. apríla 2005, spolu s pracovnou zmluvou podpísanou žalobcom 17. januára 2005 v časti, v ktorej určuje jeho platovú triedu uplatnením článku 12 ods. 3 prílohy XIII služobného poriadku a jeho platový stupeň podľa súčasného článku 32 služobného poriadku,
            
         
               —
            
            
               stanoviť Komisii následky, ktoré prináša zrušenie napadnutého rozhodnutia, a najmä zmenu zaradenia žalobcu do platovej triedy A*9 s retroaktívnym účinkom,
            
         
               —
            
            
               subsidiárne zaviazať Komisiu nahradiť škodu, ktorú utrpel žalobca z dôvodu, že nebol zaradený do platovej triedy A*9 od 17. januára 2005,
            
         
               —
            
            
               v každom prípade zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobca sa zúčastnil výberového konania vyhláseného Komisiou na obsadenie pracovného miesta referenta v profesijnej kategórii A8/A5, uverejneného 25. júla 2003. Ako vybraný uchádzač podpísal dňa 17. januára 2005 s Komisiou zmluvu na miesto dočasného zamestnanca, v ktorej mu bola určená platová trieda A*6.
   Svojou žalobou žalobca napadá svoje zaradenie, odvolávajúc sa v prvom rade na to, že v predmetnej veci sa článok 12 prílohy XIII služobného poriadku na neho nevzťahuje, a to z dôvodu, že toto ustanovenie sa vzťahuje len na úradníkov, a nie na dočasných zamestnancov. Subsidiárne vznáša námietku nezákonnosti, tvrdiac, že uplatnenie posledne uvedeného ustanovenia vo vzťahu k nemu je nezlučiteľné s rovnosťou zaobchádzania medzi úspešnými uchádzačmi výberových konaní uverejnených pred 1. májom 2004 a zahŕňa diskrimináciu na základe štátnej príslušnosti, ako aj porušenie voľného pohybu pracovníkov, keďže štátni príslušníci nových členských štátov sú nevyhnutne menovaní tak, že sa na nich vzťahujú menej priaznivé ustanovenia.
   Žalobca tiež uvádza diskrimináciu medzi zamestnancami vykonávajúcimi rovnaké úlohy, ako aj porušenie zásady rovnosti medzi povahou vykonávaných úloh a odmeňovaním. Okrem toho predkladá názor, že článok 12 prílohy XIII služobného poriadku je nezlučiteľný s článkom 31 služobného poriadku a predstavuje zásah do jeho legitímnej dôvery, ako aj do zásady správneho úradného postupu a povinnosti starostlivosti.
   Žalobca taktiež žiada náhradu tak materiálnej škody, ako aj nemateriálnej ujmy, ktoré údajne utrpel.